Richter, Ján, poslanec NR SR (2022-06-23):
Ďakujem pekne za slovo. Úmyselne volím rozpravu, ak by ste chceli na mňa reagovať, aby tu, aby tu jednoducho bol priestor. Začal by som snáď tým, že boli dva návrhy zákonov, ktoré skončili na ústavnom výbore, lebo inkvizítor Dostál tu presadil názor, že sú protiústavné, pretože neuplynula istá doba. Ja som rád, že aspoň jeden je tu teraz, cez ktorý sa dajú veci riešiť, a v maximálnej miere chcem podporiť tento návrh HLAS-u, lebo to je návrh, ktorý rieši problémy našich dôchodcov. Ale ak dovolíte, možno trošku odbornejšie k veciam, ktoré sa týkajú valorizácie, lebo v tejto situácii je to dôležité povedať. My sme v roku 2013 urobili poslednú veľkú novelu zákona, ktorá sa týkala valorizácie. Tí, ktorí ste to sledovali, tzv. švajčiarsky mechanizmus, ktorý riešil 50 % nárast priemerných miezd v kalendárnom roku a druhých 50 % klasickú infláciu postupne zmenil tak, že v dnešnej dobe po 5 rokoch ten nárast priemerných miezd skončil, chvalabohu, lebo on bol relatívne veľmi mizerný a hodnotí sa len tzv. dôchodcovská inflácia. To znamená, nárast prostriedkov na služby a tovary vlastné dôchodcom. V tomto, v tejto situácii to bolo dosť prezieravé, pretože toto je najväčší problém, ktorý momentálne gniavi všetkých na Slovensku a dôchodcov, dôchodcov ešte, ešte viac. Keď by som to mal porovnávať napríklad k rastu priemernej mzdy, len 42 % necelých by pokrýval priemer rastu, priemer inflácii, ktorý je momentálne na Slovensku niekde okolo tých 12 alebo 13 %. To znamená, že je to, je to každopádne takýmto spôsobom výhodnejšie. Ale výhodnejšie je, pokiaľ to vníma aj, aj vláda, vládna koalícia je schopná na to reagovať a podporiť tieto návrhy. Hlavný problém, v 2017. roku sme menili zákon, lebo som sa hanbil, že 1,3 % sa v istú dobu valorizovali dôchodky a dali sme potom návrh, aby minimálne 2 %, zatiaľ na štyri roky ´18, ´19, ´20, ´21 platila táto podmienka. Objektívne som rátal, že k 1. 1. tohto roku vzhľadom na situáciu, ktorá, použijem výraz vonku, je vzhľadom na nárast energií cien a všetkého možného, že z tých 2 % pôjdeme aspoň na 4. Opak je pravdou. My sme zrušili aj tie 2 %. Ako to je úplná hanba! Nerozumiem tomu a myslím si, že v tomto prípade ste si strelili do vlastného kolena. A áno, ja som včera bol tiež na tom rokovaní Jednoty dôchodcov Slovenska, myslím si, že všetci vládni predstavitelia, ktorí tam boli, sa museli cítiť veľmi, veľmi nepríjemne a tí dôchodcovia nereagovali politicky, oni reagovali vecne. Žijú nejaký život a v podstate všetci skonštatovali, že ďaleko ďalej im klesla životná úroveň za tie posledné dva roky, čo ste vy pri moci. To nie je politický, ale to je vecný odkaz, ktorý, ktorý z toho snemu je jednoducho potrebné pomenovať. Urobili ste jednu, by som povedal, zmenu, že ste dôchodcom Vianoce urobili cez leto, posunutím nejakého toho vianočného príspevku štátnej sociálnej dávky. Ja len strašne som zvedavý. Pán minister Krajniak tam včera verejne vystúpil a prisľúbil, že kvázi bude nejaký 14. dôchodok, že jednoducho to pokladá za dôležité, aby presadil, ja som mu povedal, že mu neverím, ale budem prvý, ktorý sa mu pôjde ospravedlniť, pokiaľ sa mu dokáže toto presadiť a že ten 14. dôchodok tu jednoducho bude. Je tu však I. pilier, ktorý je v procese, v legislatívnom procese, v tomto čase, v túto hodinu sme mali preberať druhé čítanie. Predpokladal som, že v tom druhom čítaní budú nejaké pozitívne zmeny, ktoré zhodnotia aj tú kritiku, aj to, o čom tu hovoríme, podľa všetkého asi nie je dohoda vo vládnej koalícii a namiesto dnešného dňa sa budeme tejto problematike venovať až na najbližšom stretnutí, to znamená v septembri. Možno aj tam je priestor ešte, aby ste zareagovali s tým, že sa tá valorizácia zmení a že sa niektoré veci vyrovnajú s okolitými krajinami. Už tu bolo trošku spomínané, čo sa týka toho nášho postavenia v rámci Európskej únie. Zhodou okolností tento týždeň jeden zo slovenských denníkov zverejnil štatistiky 44 krajín sledovaných, čo sa týka dôchodku ako takého. Vrátane všetkých krajín Európskej únie. Mňa zarazila jedna vec a to je tá najpodstatnejšia, lebo tie maximálne čísla eur, koľko dostávajú, nie sú tak dôležité, ako to, čo za tie prostriedky dokáže nakúpiť z hľadiska cien a služieb. Áno, Slovensko je na 27. mieste. Dvadsiatom siedmom. Nehovorím o krajinách V4-ky. My veľmi, veľmi ďaleko takto hore pozeráme aj na Rumunov, čo sa týka týchto, týchto možností a nehovoriac o tom, že sme stále medzi štyrmi najhoršími krajinami v rámci Európskej únie, čo sa týka podielu HDP na dôchodky. No a to, čo tu máme predložené z hľadiska I. piliera, o čom sa tu malo rokovať, je ešte zníženie, lebo my ADH-čku zo 100 % ideme znížiť na 95 %. Zle, absolútne zle, jednoducho neviem, prečo sa takto ideme pomstiť na dôchodcoch, veď všetci máme rodičov, prípadne starých rodičov, ktorí jednoducho trpia. Trpia tým, že každý tretí dôchodca je pod hranicou chudoby a našou úlohou je to jednoducho riešiť. Opakujem ešte raz. Preto by som vás chcel požiadať aj ja, aby sme tento návrh, ktorý je tu predložený, jednoducho podporili, aby sa teraz po tom všetkom zabudlo, čo je koaličné, čo je opozičné, ale aby sme riešili to, čo sa vonku deje voči dôchodcom, a to je otázka ich životnej úrovne. My sme sa zaviazali a v ústave máme zakotvený článok, ktorý hovorí o dôstojnom živote v jeseni života pre seniorov dôchodcov, ktoré si už svoje, svoje odrobili. To znamená, aj v zmysle tejto ústavy sme viazaní, aby sme tento problém riešili. Ďakujem.